Diari Oficial de la Generalitat Valenciana


Sumari del DOGV 9303, del 22-03-2022 (2022/2279)

RESOLUCIÓ de 9 de març de 2022, de la consellera de Justícia, Interior i Administració Pública, de concessió i gestió de la subvenció destinada al Consell Valencià de Col·legis d'Advocats de la Comunitat Valenciana per a indemnitzar les actuacions realitzades per les persones professionals de l'advocacia derivades de la prestació dels serveis d'orientació jurídica de proximitat i actuacions humanitàries recollida en la Llei 8/2021, de 30 de desembre, de pressupostos de la Generalitat Valenciana per a l'exercici 2022.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9303

Data del DOGV
:   22-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/2279


Data del document
:   09-03-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 9 de març de 2022, de la consellera de Justícia, Interior i Administració Pública, de concessió i gestió de la subvenció destinada al Consell Valencià de Col·legis d'Advocats de la Comunitat Valenciana per a indemnitzar les actuacions realitzades per les persones professionals de l'advocacia derivades de la prestació dels serveis d'orientació jurídica de proximitat i actuacions humanitàries recollida en la Llei 8/2021, de 30 de desembre, de pressupostos de la Generalitat Valenciana per a l'exercici 2022. [2022/2279]  
  
  
Amb la finalitat de garantir l'accés de la ciutadania a la justícia, tant des del punt de vista dels seus drets com del seu exercici efectiu, s'han de desenvolupar actuacions i habilitar mesures que asseguren que la justícia és accessible a totes les persones, i generar condicions estructurals d'accés al Servei Públic de Justícia que arriben a tota la ciutadania, sense que cap persona en quede exclosa. L'accés a la justícia ha de fer èmfasi especial a facilitar les condicions d'accés als grups més vulnerables i assegurar la seua adaptació permanent a la realitat social.  
  
En l'exercici 2021, i amb la finalitat d'aproximar la justícia a la ciutadania, es va instaurar en els municipis de més de 7.000 habitants que comptaven amb jutjats de pau assistits per personal de l'Administració de justícia, i que van manifestar interés, els denominats JUSTIPROP, en les seus municipals destinades als jutjats de pau o en llocs adjacents, per a facilitar la prestació dels serveis d'informació a la ciutadania sobre serveis que presta l'Administració, recursos públics, tràmits administratius en els registres Civil, Mercantil i de la Propietat i consultes electròniques, així com assessorament i orientació jurídica prèvia al procés i mediació.  
En el present exercici el servei d'orientació i assessorament jurídic (JUSTIPROP) destinat a la ciutadania, especialment als col·lectius més vulnerables, com ho són les persones d'edat avançada, es prestarà en poblacions amb un nombre major d'habitants que resulten ser capçaleres de partits judicials. Amb aquesta iniciativa es facilita l'accés a la justícia en condicions d'igualtat i es disminueixen els obstacles i les dificultats amb què es troben aquestes persones en els desplaçaments dins dels nuclis urbans de més grandària.  
A través dels Serveis d'Orientació Jurídica de Proximitat (JUSTIPROP) es dona resposta a aquests problemes, oferint a la ciutadania els serveis d'assessorament jurídic pròxims (JUSTIPROP) sense la necessitat que hagen de desplaçar-se del seu lloc de residència, alhora que s'aprofiten els mitjans dels quals disposen actualment aquests ajuntaments. S'aconsegueix, d'aquesta manera, acostar l'Administració de justícia a la ciutadania en general i als col·lectius vulnerables en particular.  
Això suposa més facilitat per a l'exercici dels drets i interessos d'aquests col·lectius vulnerables, i es garanteix així el dret fonamental a la tutela judicial efectiva sense discriminació pel lloc de residència.  
  
D'altra banda, s'evita la judicialització de conflictes, facilitant la mediació i altres mitjans extrajudicials de resolució de controvèrsies, descongestionant simultàniament els jutjats i tribunals. D'aquesta manera, acostant la justícia a la ciutadania, i facilitant la mediació en els conflictes, es garanteix que ningú es quede arrere en l'accés a la justícia.  
  
Per aconseguir la tutela judicial efectiva de totes les persones en condicions d'igualtat, l'Administració ha d'impulsar actuacions que reforcen els mecanismes i les garanties de protecció per als col·lectius especialment vulnerables, acostant la justícia a la ciutadania, garantint l'assistència lletrada en situacions d'urgència humanitària.  
  
En conseqüència, és necessari articular mecanismes amb la finalitat d'aconseguir una justícia pròxima i solidària que garantisca tant l'accés de tots a la justícia com la tutela judicial efectiva dels drets i les llibertats de totes les persones per mitjà de l'assistència lletrada en el marc de les actuacions humanitàries que puga realitzar la Generalitat.  
Amb aquests objectius, la Llei 8/2021, de 30 de desembre, de pressupostos de la Generalitat per a 2022, en el programa pressupostari 112.70 Reformes democràtiques i accés a la justícia, recull la línia nominativa S8422000, amb càrrec al capítol IV, amb la descripció i finalitat: «Indemnització de les actuacions realitzades per advocats/ades derivades de la prestació dels serveis d'orientació jurídica de proximitat i actuacions humanitàries».  
La línia està inclosa en la Resolució de 7 de febrer de 2022, de la Conselleria de Justícia, Interior i Administració Pública, per la qual s'aprova la modificació del Pla estratègic de subvencions de la Conselleria per al període 2020-2022.  
La present resolució és l'instrument a través del qual es concedeixen i es gestionen les subvencions destinades a indemnitzar aquestes actuacions.  
Per tot el que s'ha exposat, de conformitat amb el que preveu l'article 168.1, apartat A), de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 8/2021, de 30 de desembre, de pressupostos de la Generalitat per a 2022, i en virtut de les competències que estableix el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, resolc:  
  
  
Secció primera  
Disposicions comunes  
  
Primer. Finalitat i objecte  
La present resolució té per finalitat assegurar, en l'àmbit competencial de la Generalitat, el dret constitucional de totes les persones a la tutela judicial efectiva en condicions d'igualtat, facilitant l'accés a la justícia a tota la ciutadania, especialment a les persones que pertanyen a col·lectius vulnerables, a través de la justícia de proximitat i de l'assistència lletrada en el marc d'actuacions humanitàries.  
  
Constitueix l'objecte d'aquesta resolució la concessió i la gestió de les subvencions destinades al Consell Valencià de Col·legis d'Advocats de la Comunitat Valenciana (d'ara en avant, CVCA), per la prestació dels serveis d'orientació jurídica de proximitat, i d'assistència lletrada en el marc d'actuacions humanitàries.  
  
Segon. Crèdit pressupostari  
Les actuacions i els serveis que constitueixen l'objecte de la present resolució es finançaran, de conformitat amb la Llei 8/2021, de 30 de desembre, de pressupostos de la Generalitat per a l'exercici 2022, amb càrrec al programa pressupostari 112.70 de la Direcció General de Reformes Democràtiques i Accés a la Justícia, de la Conselleria de Justícia, Interior i Administració Pública. Es destinaran 1.275.000 - de la línia S8422000, amb càrrec al capítol IV, amb la descripció i finalitat: «Indemnització de les actuacions realitzades per advocats/ades derivades de la prestació de serveis d'orientació jurídica de proximitat i actuacions humanitàries», i el beneficiari de la qual és el CVCA.  
  
Tercer. Règim jurídic aplicable  
Aquestes subvencions es regiran, a més de pel que disposa aquesta resolució, pel que es preveu en la Llei 38/2003, de 17 de novembre, general de subvencions (Llei 38/2003, de 17 de novembre), el seu reglament de desplegament aprovat pel Reial decret 887/2006, de 21 de juliol; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (Llei 1/2015, de 6 de febrer); la Llei 8/2021, de 30 de desembre, de pressupostos de la Generalitat per a 2022; la Llei 39/2015, d'1 d'octubre, del procediment administratiu comú de les administracions públiques; la Llei 1/1996, de 10 de gener, d'assistència jurídica gratuïta; i el Reglament d'assistència jurídica gratuïta, aprovat pel Decret 175/2021, de 29 d'octubre, del Consell, i altra normativa aplicable.  
  
  
  
  
  
  
Secció segona  
Actuacions realitzades per professionals de l'advocacia derivades de la prestació dels serveis d'orientació jurídica de proximitat  
  
Quart. Entitats i persones beneficiàries  
1. És beneficiari de la subvenció el CVCA. Al seu torn, en qualitat d'entitat col·laboradora, distribuirà als col·legis professionals de l'advocacia de la Comunitat Valenciana l'import de la subvenció que corresponga a l'activitat desenvolupada per cadascun d'aquests.  
2. Així mateix, són entitats i persones beneficiàries d'aquesta subvenció:  
a) Els col·legis de l'advocacia de la Comunitat Valenciana.  
b) Les persones professionals de l'advocacia que hagen realitzat actuacions o prestat serveis subvencionables en el marc d'aquesta secció segona de la present resolució.  
3. El CVCA rebrà les transferències de la Generalitat i distribuirà el crèdit entre els seus col·legis de l'advocacia. Aquests, al seu torn, abonaran les indemnitzacions corresponents a les persones professionals de l'advocacia que hagen prestat els serveis d'orientació jurídica de proximitat, de conformitat amb les actuacions subvencionables establides en el resolc cinqué.  
El CVCA informarà la Conselleria de Justícia Interior i Administració Pública de l'import de la compensació que li corresponga en relació amb la prestació dels serveis d'orientació jurídica de proximitat.  
  
  
Cinqué. Actuacions subvencionables  
Seran objecte de subvenció les actuacions realitzades pels professionals de l'advocacia en les dependències de les oficines de justícia de proximitat (JUSTIPROP), consistents en:  
a) Informació a la ciutadania sobre serveis que presten l'Administració de la Generalitat i altres administracions i organismes públics en matèria d'accés a la justícia, mediació, assistència a les víctimes del delicte i protecció de drets; ubicació i dades de contacte de seus judicials, oficines d'Assistència a les Víctimes del Delicte, oficines de Denúncies i d'Assistència a les Víctimes de Violència de Gènere, serveis d'Orientació i Mediació (SOM); col·legis professionals de l'advocacia i de la procura; centres socials; Registre Civil i qualsevol altra entitat que preste serveis relacionats amb aquestes matèries.  
  
b) Informació a la ciutadania sobre recursos públics o privats als quals acudir per a la protecció i defensa dels seus drets i interessos legítims.  
c) Assessorament i orientació jurídics previs al procés per a les persones que pretenguen reclamar la tutela judicial dels seus drets i interessos, quan tinguen per objecte evitar el conflicte judicial o analitzar la viabilitat de la pretensió.  
d) Informació sobre tràmits administratius davant dels registres Civil, Mercantil i de la Propietat.  
e) Suport a la ciutadania per a efectuar consultes electròniques de tràmits judicials o administratius en matèria de justícia i/o Administració de justícia, en particular en matèria de justícia gratuïta, col·laborant amb els serveis d'Orientació Jurídica (facilitant les sol·licituds als ciutadans, remetent als SOJ la documentació presentada, etc.), accedir a l'estat de tramitació de processos judicials i dels registres en els quals tinga la condició de persona interessada, amb una autorització prèvia.  
  
f) Qualsevol altra funció que es duga a terme en relació amb la informació i l'assessorament a la ciutadania que puguen ser objecte de subvenció en aquesta matèria.  
  
Sisé. Quantia i meritació de la subvenció  
1. La prestació que cada professional de l'advocacia realitza diàriament en les dependències de les oficines de justícia de proximitat (JUSTIPROP) es retribuirà amb el mateix import que corresponga a les següents bases i mòduls de compensació econòmica, que es fixen en l'annex II del Reglament d'assistència jurídica gratuïta aprovat pel Decret 175/2021, de 29 d'octubre:  
a) Servei de guàrdia, fins a sis assistències més l'IVA corresponent.  
  
b) Servei de guàrdia superior a sis assistències més l'IVA corresponent.  
S'entén per assistència tota actuació respecte d'una persona usuària d'aquest servei realitzada en el mateix dia.  
2. També podran ser objecte de subvenció les despeses que genere al CVCA i als seus col·legis professionals el cost de l'organització i el funcionament operatiu necessaris per a la prestació d'aquests serveis, sempre que no siguen objecte de subvenció a través de les línies de subvenció derivades de la Llei 1/1996, de 10 de gener.  
3. El dret al cobrament de les actuacions subvencionables dels serveis d'orientació jurídica de proximitat es reportarà després de la presentació dels certificats a la qual es refereixen els apartats seté i huité d'aquesta resolució.  
  
Seté. Termini i forma de justificació  
1. Respecte de les actuacions subvencionables derivades de la prestació dels serveis d'orientació jurídica de proximitat que hagen realitzat les persones professionals de l'advocacia, el CVCA presentarà davant de la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, un certificat de la subvenció que haurà de contindre els extrems següents:  
  
a) Relació d'actuacions realitzades, amb la indicació del JUSTIPROP on s'han efectuat i el dia de realització. En el cas que el professional de l'advocacia acudisca a la corresponent oficina de justícia de proximitat i no es realitze cap actuació, es farà constar aquest fet.  
  
b) Nom, cognoms i NIF, domicili, telèfon i correu electrònic de les persones ateses, desagregades per sexe, edat i col·lectius de persones vulnerables als quals pertanguen, si és el cas.  
En el cas que les persones ateses no autoritzen de manera expressa que quede constància de les seues dades, no es deixarà constància de nom, cognoms, NIF, domicili, telèfon ni correu electrònic.  
c) Objecte de l'actuació.  
d) Nom i cognoms dels professionals que hagen realitzat les actuacions.  
2. Respecte de les despeses que generen al CVCA i als seus col·legis professionals el cost de l'organització i el funcionament operatiu necessaris per a la prestació d'aquests serveis, el CVCA presentarà davant de la Direcció General de Reformes Democràtiques i Accés a la Justícia, abans de 30 de novembre de 2022, el certificat juntament amb els documents acreditatius de la despesa.  
2.1. Dins d'aquest concepte, s'entendran incloses les despeses materials i personals necessàries per a la prestació correcta del servei, i es consideraran despeses de funcionament les següents:  
a) Les despeses derivades, directament o indirectament, del personal que participa en l'organització dels serveis de JUSTIPROP.  
b) La despesa de les primes d'assegurança que cobrisca els accidents que puguen succeir en la prestació del servei.  
c) Les despeses derivades de la gestió administrativa i comptable i, si és el cas, de les auditories de qualitat de la prestació del servei.  
d) Les despeses destinades a donar publicitat als serveis entre els possibles usuaris, sempre que es faça constar que estan sufragades per la Generalitat.  
e) Les despeses de comunicació amb les persones professionals prestadores del servei, quan la comunicació siga necessària per a la prestació d'aquest servei.  
f) Les despeses en impresos necessàries per a la prestació dels serveis.  
g) Les despeses relatives a llocs web, telèfons mòbils utilitzats per a la prestació del servei i correu, missatgeria, buroSMS o, en definitiva, qualsevol element utilitzat per a prestar els serveis referits.  
  
h) Aquelles altres despeses degudament justificades sempre que s'acredite que resulten necessàries per al correcte funcionament operatiu i prestació del servei.  
2.2. La documentació que haurà de presentar-se, el mes de gener de 2023, per a la justificació deguda de les despeses de funcionament serà la següent:  
a) Els criteris que s'han seguit per a imputar la part proporcional o el percentatge que corresponga raonablement d'acord amb principis i normes de comptabilitat.  
b) Relació classificada de despeses en què s'haja incorregut a conseqüència de la realització de l'activitat subvencionada, amb la identificació del creditor i del document, el concepte de la despesa, l'import desglossat (base imposable, IVA no recuperable o compensable, IRPF), la data d'emissió i la data de pagament.  
c) Relació detallada de les activitats realitzades amb personal propi, amb l'especificació per a cadascuna del personal que hi haja intervingut, la identificació de la nòmina corresponent amb la indicació del mes o el període, el percentatge imputat a aquesta i el desglossament d'imports (brut, net, retenció d'IRPF, seguretat social a càrrec del treballador, seguretat social a càrrec de l'entitat).  
d) Tots els documents justificatius de les despeses de funcionament, subvencionables conforme a dret, corresponents a les despeses directes i indirectes (nòmines, factures, rebuts i/o altres documents justificatius vàlids en dret) que es presenten, expedits de conformitat amb el que exigisca la normativa legal aplicable, així com els justificants de pagament d'aquestes despeses.  
  
Huité. Obligacions del CVCA  
1. Amb caràcter general, el CVCA haurà de complir les obligacions que es recullen en el títol X de la Llei 1/2015, de 6 de febrer, i en els articles 13 i 14 de la Llei 38/2003 i qualsevol altre requisit i obligació derivat de la normativa aplicable en matèria de subvencions.  
  
2. El CVCA, a més de complir les obligacions específiques que estableix la present resolució, haurà de complir les següents:  
a) Complir l'objectiu, gestionar i realitzar de manera directa, o a través dels corresponents col·legis d'advocats i de les persones professionals col·legiades en aquests, l'activitat en què es fonamenta la concessió de subvenció, en la forma, les condicions i el termini que estableix la present resolució, aportant la documentació i les dades necessàries per a avaluar correctament les actuacions per la Direcció General de Reformes Democràtiques i Accés a la Justícia.  
b) Distribuir entre els seus col·legis respectius l'import de la subvenció que corresponga a cadascun, en funció del nombre d'actuacions professionals realitzades i acreditades per aquests davant del CVCA.  
  
c) Presentar bimestralment davant de la Direcció General de Reformes Democràtiques i Accés a la Justícia els certificats d'actuacions professionals objecte d'aquesta resolució.  
d) Sotmetre's a les actuacions de comprovació i control financer que corresponen a la Intervenció de la Generalitat en relació amb l'ajuda concedida, aportant tota la informació que se li requerisca per a això i facilitar la inspecció i el control de la Generalitat, a través de la Direcció General de Reformes Democràtiques i Accés a la Justícia, amb la finalitat de conéixer qualsevol aspecte de l'activitat objecte de la subvenció, en els termes que preveu l'article 169 de la Llei 1/2015, de 6 de febrer.  
  
e) Acreditar davant de l'òrgan concedent estar al corrent en el compliment de les seues obligacions tributàries i davant de la Seguretat Social, de conformitat amb el que s'estableix en l'article 13.1.e de la Llei 38/2003, general de subvencions, i 22 i 23 del seu reglament, aprovat pel Reial decret 887/2006, de 21 de juliol. Per a això, les entitats beneficiàries podran autoritzar la Conselleria a obtindre directament l'acreditació del compliment de les obligacions tributàries i amb la Seguretat Social mitjançant certificats telemàtics, de conformitat amb el que disposa el Decret 165/2010 del Consell, de 8 d'octubre, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En cas de no atorgar aquesta autorització, les entitats beneficiàries hauran d'aportar la documentació que acredite que estan al corrent de les obligacions esmentades. La Direcció General competent es reserva el dret de requerir a l'entitat si la informació obtinguda presenta alguna incidència.  
  
f) No alterar la finalitat de les subvencions i complir totes les obligacions que estableix la legislació vigent per als perceptors de fons públics.  
g) De conformitat amb el que s'estableix en l'article 16, 3, j de la Llei 38/2003, de 17 de novembre, en la seua condició d'entitat col·laboradora, el CVCA haurà de portar llibres i registres comptables específics en relació amb aquestes subvencions per a facilitar la seua justificació adequada i la comprovació del compliment de les condicions que estableix aquesta resolució. D'aquests llibres i registres específics es donarà constància expressa a la Direcció General de Reformes Democràtiques i Accés a la Justícia.  
h) Conservar tota la documentació original justificativa de l'aplicació dels fons rebuts mentre puguen ser objecte de les activitats de comprovació i control.  
i) Després de la finalització de l'execució, el CVCA justificarà davant de la Direcció General de Reformes Democràtiques i Accés a la Justícia l'aplicació de la subvenció percebuda i presentarà la documentació referida en el resolc onzé que acredite el compliment de l'objecte de la subvenció.  
  
Nové. Obligacions dels col·legis professionals de l'advocacia  
a) Organitzar i realitzar, juntament amb el CVCA, les activitats o sessions formatives necessàries per a l'inici en la prestació del servei o actualització de coneixements.  
b) Presentar, a través del CVCA, una memòria d'activitats que incloga la valoració de la qualitat de la prestació del servei realitzat.  
  
c) Coordinar-se amb la Direcció General de Reformes Democràtiques i Accés a la Justícia en relació amb les incidències sorgides en la prestació del servei.  
  
Desé. Obligacions de la Conselleria de Justícia, Interior i Administració Pública en relació amb la subvenció de les actuacions corresponents a la present secció:  
1. La Conselleria de Justícia, Interior i Administració Pública durà a terme les actuacions de comprovació de la justificació de la subvenció, d'acord amb el que es disposa en l'article 169 i concordants de la Llei 1/2015, de 6 de febrer, d'hisenda pública, del sector públic instrumental i de subvencions.  
2. La liquidació de l'import de la subvenció corresponent al període certificat s'efectuarà, amb una comprovació administrativa prèvia, mitjançant una transferència al CVCA dins del mes natural següent al de la presentació del certificat.  
  
Onzé. Justificació de l'aplicació dels fons percebuts  
  
1. Les entitats beneficiàries presentaran el mes de gener de 2023, davant de la Direcció General de Reformes Democràtiques i Accés a la Justícia, la justificació de l'aplicació de fons percebuts, de conformitat amb l'article 30.2 de la Llei 38/2003, de 17 de novembre, mitjançant una memòria d'actuació justificativa del compliment de les condicions imposades en la concessió de la subvenció. També es presentarà una memòria econòmica justificativa de les despeses efectuades.  
  
El compte justificatiu estarà conformat per les memòries d'actuació i les memòries econòmiques corresponents als consells autonòmics i a cadascun dels col·legis professionals que el constitueixen.  
2. La memòria d'actuació comprendrà els aspectes següents:  
a) Relació, nombre i import total d'actuacions subvencionables realitzades, diferenciades per tipus d'actuació subvencionable.  
b) Quantitat distribuïda a cada col·legi, diferenciada per tipus d'actuació subvencionable.  
c) Relació d'actuacions realitzades per cada persona professional de l'advocacia, amb la indicació de l'import abonat per cada actuació.  
3. Les memòries d'actuació i memòries econòmiques, i les relacions, hauran d'estar signades per la persona representant del CVCA i de cada col·legi professional de l'advocacia que tinguen capacitat legal per a això de conformitat amb el que es preveu en els estatuts respectius.  
  
4. A l'efecte del que s'estableix en l'apartat dihuité, número 2, B, de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa (DOGV 6849, 28.08.2012), i amb la finalitat que l'òrgan gestor puga expedir el certificat que preveu aquest apartat, el CVCA, i els seus col·legis professionals hauran de presentar, en tot cas, una còpia de les factures de les despeses efectuades, d'acord amb el que s'estableix en el Reial decret 1619/2012, d'1 de desembre, pel qual s'aprova el Reglament pel qual es regulen les obligacions de facturació, o documents de valor probatori equivalent en el tràfic mercantil o amb eficàcia administrativa incorporats en la relació a la qual es fa referència en l'apartat b del punt 2, i la documentació acreditativa del pagament.  
  
  
Secció tercera  
Actuacions corresponents als serveis prestats  
 en l'exercici d'actuacions humanitàries  
  
Dotzé. Objecte i actuacions subvencionables  
Serà objecte de subvenció la prestació d'assistència lletrada per les persones professionals de l'advocacia a requeriment de la Conselleria de Justícia, Interior i Administració Pública, en el marc de les actuacions humanitàries que puga realitzar la Generalitat.  
  
Tretzé. Quantia i meritació de la subvenció  
1. L'import de les actuacions subvencionables que recull aquesta secció serà l'equivalent a la quantia que corresponga a les següents bases i mòduls de compensació econòmica, fixats en l'annex II de l'RJG, Decret 175/2021, de 29 d'octubre.  
a) Servei de guàrdia, fins a sis assistències.  
b) Servei de guàrdia superior a sis assistències.  
2. El dret al cobrament de les actuacions subvencionables dels serveis prestats en l'exercici d'actuacions humanitàries es reportarà després de la presentació dels certificats a què es refereix l'apartat següent.  
  
  
Catorzé. Termini i forma de justificació  
1. Respecte de les actuacions subvencionables que hagen realitzat les persones professionals de l'advocacia, el CVCA presentarà davant de la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, un certificat de la subvenció que contindrà els aspectes següents:  
1) Número i classe d'actuacions acreditades per les persones professionals de l'advocacia davant del col·legi respectiu i verificades per aquest durant el període bimestral certificat, amb la indicació de les dades següents respecte de cada actuació:  
a) Relació d'actuacions realitzades, amb la indicació de la data i el lloc.  
b) Identificació de les persones assistides, desagregades per sexe, edat i col·lectiu o col·lectius de persones vulnerables als quals pertanguen, si és el cas.  
En el cas que les persones assistides no autoritzen de manera expressa que quede constància de les seues dades, no es deixarà constància de nom, cognoms, NIF, domicili, telèfon ni correu electrònic.  
c) Objecte de l'actuació.  
d) Nom i cognoms de les persones professionals de l'advocacia que hagen realitzat les actuacions.  
2) Import global de cadascuna de les actuacions assenyalades en l'apartat anterior, així com el seu desglossament per cadascun dels col·legis d'advocats.  
  
Quinzé. Obligacions de la Conselleria de Justícia, Interior i Administració Pública en relació amb la subvenció de les actuacions corresponents a la present secció:  
1. La Conselleria de Justícia, Interior i Administració Pública durà a terme les actuacions de comprovació de la justificació de la subvenció, d'acord amb el que es disposa en l'article 169 i concordants de la Llei 1/2015, de 6 de febrer, d'hisenda pública, del sector públic instrumental i de subvencions.  
2. La liquidació de l'import de la subvenció corresponent al període certificat s'efectuarà, amb una comprovació administrativa prèvia, mitjançant una transferència al CVCA dins del mes natural següent al de la presentació del certificat.  
  
  
Secció quarta  
Altres disposicions comunes  
  
Setzé. Pagament de l'últim bimestre de l'any 2022  
De conformitat amb l'article 39.5.c de la Llei 1/2015, i el procediment establit reglamentàriament, les actuacions subvencionables en el marc d'aquesta resolució que s'hagen realitzat en els mesos de novembre i desembre podran subvencionar-se amb càrrec als pressupostos de l'exercici 2023, sempre que hi haja crèdit suficient i adequat.  
  
  
Desseté. Protecció de dades personals  
Per a desenvolupar les actuacions objecte de la present resolució i en relació amb el tractament de les dades personals que necessiten les parts, s'observarà en tot moment el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, així com el que es disposa en la Llei orgànica 3/2018, de 5 de desembre, de protecció de dades de caràcter personal, i en les disposicions dictades en el seu desplegament.  
  
Dihuité. Dret de la competència  
Aquestes subvencions no tenen el caràcter d'ajuda d'estat a què es refereix l'article 107.1 del Tractat de funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, no falseja ni pot falsejar la competència ni els intercanvis comercials entre estats membres. En conseqüència, queda exempta de l'obligació a què es refereix l'article 3.1 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Denové. Reintegraments  
De conformitat amb el que s'estableix en l'article 172 de la Llei 1/2015, pertocarà reintegrar les quantitats percebudes en els supòsits i pels subjectes obligats que es determinen en aquest article i en la normativa bàsica estatal.  
  
Contra aquesta resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la publicació en el Diari Oficial de la Generalitat Valenciana, davant del Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que haja dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que es puga interposar qualsevol altre recurs dels previstos en la legislació vigent.  
  
València, 9 de març de 2022.- La consellera de Justícia, Interior i Administració Pública: Gabriela Bravo Sanestanislao.